Diari Oficial de la Generalitat Valenciana


Sumari del DOGV 7464, del 12-02-2015 (2015/1207)

ORDE 8/2015, de 10 de febrer, de la Conselleria d'Educació, Cultura i Esport, per la qual es complementa la compensació als beneficiaris de les universitats de la Comunitat Valenciana, en la part no finançada a càrrec dels pressupostos generals de l'Estat, de les beques de matrícula de la convocatòria aprovada per Resolució, de 28 de juliol de 2014, de la Secretaria d'Estat d'Educació, Formació Professional i Universitats, per la qual es convoquen beques de caràcter general per al curs acadèmic 2014-2015, per a estudiants que cursen estudis postobligatoris.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7464

Data del DOGV
:   12-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1207


Data del document
:   10-02-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 8/2015, de 10 de febrer, de la Conselleria d'Educació, Cultura i Esport, per la qual es complementa la compensació als beneficiaris de les universitats de la Comunitat Valenciana, en la part no finançada a càrrec dels pressupostos generals de l'Estat, de les beques de matrícula de la convocatòria aprovada per Resolució, de 28 de juliol de 2014, de la Secretaria d'Estat d'Educació, Formació Professional i Universitats, per la qual es convoquen beques de caràcter general per al curs acadèmic 2014-2015, per a estudiants que cursen estudis postobligatoris. [2015/1207]  
La Llei 7/1992, de la Generalitat Valenciana, de 28 de desembre, de Pressupostos per a l'exercici de 1993, va disposar que el Consell hauria de desenrotllar una línia de beques o ajudes dirigides a atendre els gastos de matrícula d'aquells alumnes de les universitats públiques de la Comunitat Valenciana que ho soliciten. Per a la seua concessió es tindrà en compte la capacitat econòmica i l'aprofitament acadèmic, sense perjuí de la coordinació amb el sistema general de beques i ajudes a l'estudi.  
El Consell, conscient de la necessitat d'invertir en formació de capital humà, pretén continuar en esta línia d'ampliar l'abast de les beques i ajudes perquè arriben a la majoria d'estudiants universitaris de la Comunitat Valenciana, i així afavorir la competència, la igualtat d'oportunitats i l'excelència en el rendiment acadèmic. Amb esta finalitat, el Decret 40/2002, de 5 de març (DOGV 4207, 11.03.2002), del Govern valencià, de mesures de suport als estudiants universitaris a la Comunitat Valenciana, modificat pel Decret 88/2006, de 16 de juny (DOGV 5284, 20.06.2006), va disposar que podrien establir-se ajudes per a l'exempció del pagament de la tarifa de les taxes per servicis acadèmics universitaris.  
El Decret 110/2014, d'11 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2014/2015, arreplega la taxa de les matrícules per estudis en les universitats que integren el sistema universitari valencià.  
  
El Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu (BOE 96, 21.04.2012), establix en l'article 7, respecte del finançament dels gastos derivats de la matrícula dels alumnes, que els pressupostos generals de l'Estat finançaran la quantitat que corresponga al límit inferior de l'interval establida per al preu públic de cada ensenyança. Per la seua banda, les comunitats autònomes finançaran íntegrament a càrrec dels seus pressupostos la diferència entre el preu públic que fixen i el límit mínim que corresponga a cada ensenyança. Fins al curs 2015-2016, la part del component de matrícula que es finançarà a càrrec dels pressupostos generals de l'Estat serà el preu públic vigent per a cada titulació en el moment d'entrada en vigor d'este reial decret llei, actualitzat cada curs per mitjà de l'aplicació del coeficient que determine la Conferència General de Política Universitària.  
  
La disposició addicional tercera del Reial Decret 472/2014, de 13 de juny, pel qual s'establixen els llindars de renda i patrimoni familiar i els imports de les beques i ajudes a l'estudi per al curs 2014-2015, i es modifica parcialment el Reial Decret 1721/2007, de 21 de desembre, pel qual s'establix el règim de les beques i ajudes a l'estudi personalitzades, establix que durant el curs 2014/2015, el Ministeri d'Educació, Cultura i Esport aportarà a les universitats, en concepte de compensació dels preus públics per servicis acadèmics corresponents als alumnes becaris exempts del seu pagament, una quantitat per alumne becat igual a la del preu públic fixat per a la titulació corresponent en el curs 2011/2012, actualitzada en un 1 per cent, de conformitat amb el que preveu l'article 7.2 del Reial Decret Llei 14/2012, de 20 d'abril, de mesures de racionalització del gasto públic en l'àmbit educatiu. A esta disposició addicional remet la Resolució de 28 de juliol de 2014, de la Secretaria d'Estat d'Educació, Formació Professional i Universitats, per la qual es convoquen beques de caràcter general i de mobilitat per al curs acadèmic 2014-2015, per a estudiants d'ensenyaments universitaris.  
Per esta orde es regula el procediment que s'ha de seguir per a la compensació a les universitats de la diferència entre l'import a compte de la taxa dels crèdits en primera matrícula que satisfà l'Administració estatal i l'import de les taxes dels crèdits en primera matrícula que els alumnes han de satisfer per al curs 2014-2015.  
  
Per al desplegament i aplicació d'esta orde es tindrà en compte la normativa bàsica aplicable en matèria de subvencions, procediment administratiu, administració electrònica i política de competència de la Unió Europea, així com el que establix el Decret 132/2009, de 4 de setembre, del Consell, pel qual es regula la concessió de beques, i el que establix la Llei 38/2003, de 17 de novembre, General de Subvencions. Així mateix, es tindrà en compte el que disposa el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
Atés el caràcter d'estes beques i que van dirigides a un colectiu que no exercix activitat econòmica, estes subvencions, per la mateixa naturalesa dels beneficiaris als que van destinades, queden excloses de l'aplicació del principi d'incompatibilitat amb el mercat interior formulat en l'article 107 del Tractat de Funcionament de la Unió Europea, segons Decret 147/2007 de 7 de setembre del Consell, i no és, per tant, obligatòria la seua notificació a la Unió Europea.  
  
Per tot això, d'acord amb l'article 47 del text refós de la Llei d'Hisenda Pública de la Generalitat, aprovat per decret legislatiu de 26 de juny de 1991, i fent ús de les atribucions que em conferixen els articles 28.e i 37 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i vista la proposta del director general d'Universitat, Estudis Superiors i Ciència, de 21 de gener de 2015, i de conformitat amb esta,   
  
  
  
ORDENE  
  
Primer  
S'aprova el procediment per a la compensació a les universitats que integren el sistema universitari valencià de la part de l'import de les taxes dels crèdits en primera matrícula que correspon sufragar a la Generalitat, respecte dels alumnes que resulten beneficiaris de les beques de matrícula en la convocatòria de la Resolució, de 28 de juliol de 2014, de la Secretaria d'Estat d'Educació, Formació Professional i Universitats, per la qual es convoquen beques de caràcter general i de mobilitat per al curs acadèmic 2014-2015 per a estudiants d'ensenyaments universitaris   
La compensació serà la diferència entre l'import de la beca per exempció de taxes dels crèdits en primera matrícula concedida pel Govern d'Espanya d'acord amb la Resolució de 28 de juliol de 2014 mencionada, i la taxa dels crèdits en primera matrícula establit en el Decret 110/2014, d'11 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2014/2015, i que arreplega la taxa de les matrícules per estudis en les universitats que integren el sistema universitari valencià.  
  
  
Segon  
La compensació a les universitats de l'import de les taxes dels crèdits en primera matrícula que no ha satisfet l'Administració General de l'Estat es finançarà a càrrec de la aplicació pressupostària 75.31.05.935.83.0, línia de subvenció T1313000 del programa Universitat i Estudis Superiors, del pressupost de gastos de la Generalitat per a 2015, per un import màxim de 10.533.696,00 euros.  
  
Tercer  
S'aproven les bases que han de regir la concessió d'estes beques, i que s'inclouen com a annex.  
  
  
  
DISPOSICIONS FINALS  
  
Primera  
Es faculta el director general d'Universitat, Estudis Superiors i Ciència, de conformitat amb el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, perquè dicte les instruccions complementàries que siguen necessàries per a dur a terme el que disposa esta orde i es delega en ell l'atribució d'atorgar les beques a les quals es referix esta convocatòria.  
  
Segona  
Esta orde produirà efectes l'endemà de ser publicada en el Diari Oficial de la Generalitat Valenciana.  
  
Tercera  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar, potestativament, un recurs de reposició o bé proposar directament un recurs contenciós administratiu, atenent als terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar des de l'endemà de publicar-se en el Diari Oficial de la Comunitat Valenciana.  
  
b) El recurs contenciós administratiu ha de posar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se en el Diari Oficial de la Comunitat Valenciana.  
  
València, 10 de febrer de 2015   
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX  
Bases per a la tramitació de les beques de compensació a les universitats de la Comunitat Valenciana, en la part no finançada a càrrec dels pressupostos generals de l'estat, de les beques de matrícula de la convocatòria aprovada per Resolució de 28 de juliol de 2014 de la Secretaria d'Estat d'Educació, Formació Professional i Universitats, per la qual es convoquen beques de caràcter general per al curs acadèmic 2014-2015, per a estudiants que cursen estudis postobligatoris  
  
  
Primera. Beneficiaris  
Podran ser beneficiaris d'estes beques els alumnes que estiguen matriculats en les universitats de la Comunitat Valenciana i hagen resultat beneficiaris de les beques convocades per Resolució de 28 de juliol de 2014, de la Secretaria d'Estat d'Educació, Formació Professional i Universitats, per la qual es convoquen beques de caràcter general i de mobilitat per al curs acadèmic 2014-2015, per a estudiants d'ensenyaments universitaris.  
  
Segona. Contingut de la beca  
La beca consistirà en la compensació a les universitats de la Comunitat Valenciana de la diferència entre l'import en concepte d'exempció de taxes dels crèdits en primera matrícula que ha concedit el Govern d'Espanya d'acord amb la Resolució de 28 de juliol de 2014 mencionada, i l'import de la taxa de matrícula establit en el Decret 110/2014, d'11 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2014-2015, i que arreplega la taxa de les matrícules per estudis en les universitats que integren el sistema universitari valencià. Per analogia amb el que s'ha establit en l'article 52 de la Resolució de 28 de juliol de 2014 de la Secretaria d'Estat d'Educació, Formació Professional i Universitats, les universitats de la Comunitat Valenciana, solicitaran a la Direcció General d'Universitat, Estudis Superiors i Ciència la compensació a la qual es referix el paràgraf primer d'esta base, acompanyada d'una certificació, del president de la comissió de selecció de becaris de cada universitat, amb el vistiplau del rector de la universitat corresponent, acreditativa del nombre d'estudiants beneficiaris de la beca de matrícula, amb especificació de l'import individual dels crèdits en primera matricula i del total que corresponga aportar a la Generalitat.  
  
Esta solicitud haurà de remetre's a la Direcció General d'Universitat i Estudis Superiors abans del 30 de juny de 2015.  
  
Tercera. Criteris d'adjudicació  
1. Les ajudes es concediran atenent al certificat emés per la universitat corresponent en què s'acredita el nombre d'estudiants beneficiaris de la beca de matrícula d'acord amb la Resolució de 28 de juliol de 2014, amb l'especificació de l'import individual dels crèdits en primera matrícula i del total que corresponga aportar a la Generalitat.  
  
2. En cas que l'import de les ajudes proposades per a la concessió supere l'import global màxim a què fa referència l'apartat segon d'esta orde, estes ajudes s'adjudicaran en orde descendent, d'acord amb la nota mitjana obtinguda pels alumnes proposats per a la concessió, en el curs acadèmic anterior o l'últim realitzat. En este supòsit les ajudes s'adjudicaran fins que s'esgote l'import global màxim abans esmentat i quedaran exclosos de la beca els alumnes amb una nota mitjana que siga inferior a la de l'alumne o alumnes on s'esgote l'esmentat import global màxim  
3. Per als alumnes de Batxillerat que accedisquen a la universitat a través d'una prova d'accés, que es matriculen per primera vegada de primer curs d'estudis de grau i que no hagen cursat altres estudis universitaris, la nota mitjana a què fa referència el punt 2 anterior serà la nota d'accés a la universitat. Esta nota d'accés a la universitat no inclourà, en cap cas, la qualificació de les matèries de la fase específica a la qual fa referència el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles (BOE 283, 24.11.2008). En les altres vies d'accés a la universitat, la nota mitjana a què es fa referència en este apartat serà la de la prova o ensenyança que permeta l'accés a la universitat.  
  
4. Per als alumnes que es matriculen per primera vegada de primer curs d'estudis de màster oficial, la nota mitjana a què fa referència el punt 2 anterior serà la de l'expedient acadèmic corresponent als estudis universitaris que li donen accés al màster i s'obtindrà d'acord amb el que establix la base dotze d'esta orde.  
5. Per als alumnes de segon i posteriors cursos, o de 1r curs de grau o de màster que ja hagen iniciat els esmentats estudis universitaris, la nota mitjana a què fa referència el punt 2 anterior s'obtindrà mitjançant l'aplicació de les regles següents:  
5.1. La nota mitjana requerida serà la qualificació numèrica obtinguda en l'escala 0 a 10 en el curs anterior o en l'últim cursat, i inclourà, si és el cas, els complements formatius cursats.  
5.2. Quan no existisquen qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excelent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
  
Quarta. Instrucció del procediment  
L'òrgan competent per a l'ordenació i instrucció de l'expedient és la Subdirecció General d'Universitat, Estudis Superiors i Ciència.  
  
Per a la instrucció del procediment es constituirà una comissió composta pels membres següents:  
a) President: el director general d'Universitat, Estudis Superiors i Ciència, o persona en qui delegue.  
b) Vocals: dos funcionaris de la Direcció General d'Universitat, Estudis Superiors i Ciència.  
c) Secretària: el cap del Servici de Gestió Economicopressupostària de les universitats.  
La comissió, a la vista de les dades facilitades per les universitats, emetrà un informe que servirà de base per a la proposta de resolució.  
La comissió ajustarà el seu funcionament al que establixen l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quinta. Resolució  
L'òrgan instructor, a la vista de l'informe de la comissió, formularà la proposta de concessió i emetrà un informe on conste que, de la informació que es troba en el seu poder, es desprén que els beneficiaris complixen tots els requisits per a accedir a les ajudes objecte de la present convocatòria.   
Vista la proposta de concessió, el director general d'Universitat, Estudis Superiors i Ciència, per delegació de la consellera d'Educació, Cultura i Esport, resoldrà el procediment i ordenarà la publicació en el Diari Oficial de la Comunitat Valenciana de la resolució d'esta convocatòria amb la relació d'alumnes beneficiaris i l'import corresponent a cada un d'ells.  
Esta resolució, que posa fi a la via administrativa, haurà de ser dictada en el termini màxim de tres mesos a comptar del 30 de juny de 2015, sense perjuí de l'ampliació de terminis prevista en l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Sexta. Import i pagament  
La beca consistirà en la compensació a les universitats de la Comunitat Valenciana de la diferència entre l'import en concepte d'exempció de taxes els crèdits en primera matrícula concedida per l'Administració estatal d'acord amb la Resolució de 28 de juliol de 2014 mencionada, i l'import de la taxa de matrícula dels crèdits en primera matrícula establit en el Decret 110/2014, d'11 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2014/2015, i que arreplega la taxa de les matrícules per estudis en les universitats públiques que integren el sistema universitari valencià  
  
El pagament es farà a la universitat corresponent, de conformitat amb la resolució d'esta convocatòria de beques.  
  
Sèptima. Obligacions dels beneficiaris  
Les persones beneficiàries queden sotmeses a allò que s'arreplega en els articles 47 i 47 bis de la Llei d'Hisenda Pública de la Generalitat, i en l'article 14 de la Llei General de Subvencions, i seran causa de reintegrament dels imports no satisfets a la universitat les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.